МИНИСТЕРСТВО ЗА ФИНАНСИИ

ПРЕДЛОГ НА ЗАКОН ЗА ДОПОЛНУВАЊЕ НА ЗАКОНОТ ЗА ПРОДАЖБА НА СТАНОВИТЕ ВО ОПШТЕСТВЕНА СОПСТВЕНОСТ

Скопје, јули 2014 година

ВОВЕД

I.Оцена на состојбите во областа на продажба на становите во општествена сопственост и причини за донесување на законот

Согласно Законот за продажба на становите во општествена сопственост, сопственикот на станот не може да го продаде станот на лицето кој е носител на станарското право, доколку сопственикот на станот го стекнал истиот по основ на таканаречените присилни прописи.

Ваквото законско решение е пречка граѓаните да го остварат правото на откуп на станот дури и во случаи кога се работи за стан за кој воопшто не е поднесено барање за враќање во постапки за денационализација, било пред првостепените комисии или судска постапка.

Со предложената дополна на Законот ќе се овозможи продажба на становите стекнати по т.н. присилни прописи за кои од страна на поранешните сопственици не е поведена постапка за денационализација, односно е поведена постапка за денационализација или судска постапка за враќање на имот која завршила со правосилен акт согласно кој станот не е вратен на поранешниот сопственик.

II. Цели, начела и основни решенија на предлогот на закон

Донесувањето на Законот за дополнување на Законот за продажба на становите во општествена сопственост е со цел да се овозможи носителите на станарско право да ги откупат становите кои се одземени со таканаречените „присилни прописи“, а за кои воопшто не се поведени постапки за денационализација било пред првостепените комисии или судска постапка, односно е поведена постапка за денационализација или судска постапка за враќање на имот која завршила со правосилен акт согласно кој станот не е вратен на поранешниот сопственик.

Законот чие донесување се предлага се заснова врз истите начела на кои се засновало донесувањето на основниот закон.

Основно решение на предложениот Закон е да се даде законски основ за продажба на становите во општествена сопственост стекнати по основ на таканаречени „присилни прописи“, доколку за истите не е поведена постапка за денационализација, односно е поведена постапка за денационализација или судска постапка за враќање на имот која завршила со правосилен акт согласно кој станот не е вратен на поранешниот сопственик.

III.Оцена на финансиските последици од предлогот на закон врз Буџетот и другите јавни финансиски средства

Донесувањето на овој закон нема импликации врз Буџетот на Република Македонија.

IV.Процена на финансиските средства потребни за спроведување на законот и начинот на нивното обезбедување, како и податоци за тоа дали спроведувањето на законот повлекува материјални обврски за одделни субјекти

Спроведувањето на Законот нема да предизвика материјални обврски за одделни субјекти.

ПРЕДЛОГ НА ЗАКОН ЗА ДОПОЛНУВАЊЕ НА ЗАКОНОТ ЗА ПРОДАЖБА НА СТАНОВИТЕ ВО ОПШТЕСТВЕНА СОПСТВЕНОСТ

Член 1

Во Законот за продажба на становите во општествена сопственост („Службен весник на Република Македонија“ бр.36/90, 62/92, 7/98, 24/03 и 24/11), во членот 3 по ставот 3 се додава нов став 4 кој гласи:

„По исклучок од ставот 3 на овој член, сопственикот на станот може на лицето од ставовите 1 и 2 на овој член да го продаде истиот, односно лицето од ставовите 1 и 2 на овој член може да бара од надлежен суд да донесе решение што ќе го замени договорот за купопродажба, доколку за станот кој е стекнат по основ на таканаречените присилни прописи не е поведена постапка за денационализација или судска постапка за враќање на имот, согласно Законот за денационализација, односно доколку за станот е поведена постапка за денационализација или судска постапка за враќање на имот, согласно Законот за денационализација, која е завршена со правосилен акт со кој станот не е вратен на поранешниот сопственик. .“

Ставот 4 станува став 5.

Член 2

Овој закон влегува во сила осмиот ден од денот на објавување во „Службен весник на Република Македонија“.

ОБРАЗЛОЖЕНИЕ НА ПРЕДЛОГ ЗАКОНОТ

I. Објаснување на содржината на одредбите од предлог законот

# Со членот 1 од овој закон се дава основ за продажба на стан стекнат по основ на таканаречените присилни прописи, доколку за станот не е поведена постапка за денационализација или судска постапка согласно со Законот за денационализација, односно доколку е поведена таква постапка, а завршила со правосилен акт со кој станот не е вратен на поранешниот сопственик.

II. Меѓусебна поврзаност на решенијата содржани во предложените одредби

Предложените решенија во законот се меѓусебно поврзани и како такви применливи во пракса.

III. Последици што ќе произлезат од предложените решенија

Со предложените измени во Законот за продажба на становите во општествена сопственост се овозможуваат услови согласно кои Министерството за транспорт и врски ќе може да одреден број на предмети да склучи договори за купопродажба на општествен стан, доколку за станот кој е стекнат со т.н. присилни прописи не е поведена постапка за денационализација.

ИЗВОД ОДРЕДБИ ОД ЗАКОНОТ ЗА ПРОДАЖБА НА СТАНОВИТЕ ВО ОПШТЕСТВЕНА СОПСТВЕНОСТ КОИ СЕ ДОПОЛНУВААТ

Член 3

Станот може да се продаде на носителот на станарското право или со негова согласност на член на неговото семејно домаќинство кој е корисник на станот.

Ако сопственикот на станот не донесе одлука за продажба на станот во рокот од член 2 на овој закон или одбие на носителот на станарското право да му го продаде станот, носителот на станарското право има право во рок од 30 дена да поднесе предлог до надлежниот суд кој во вонпроцесна постапка ќе донесе решение што ќе го замени договорот за купопродажба.

Сопственикот на станот на лицето од ставовите 1 и 2 на овој член не може да го продаде станот, односно лицето од ставовите 1 и 2 на овој член не може да бара од надлежниот суд да донесе решение што ќе го замени договорот за купопродажба, доколку сопственикот на станот, станот го стекнал по основ на таканаречените присилни прописи

Кога станот ќе се продаде на член на семејното домаќинство, носителот на станарското право нема право на друг општествен стан.